De seneste dages uroligheder i Stockholm og den skærpede tone i den svenske flygtningedebat giver Sveriges indenrigsminister Anders Ygeman dybe panderynker.

- Det er en bekymrende udvikling. Racistiske grupper spreder trusler og had i vores gader. Politiet har prioriteret ressourcer og håndteret situationen godt, alle skal kunne føle sig trygge, når de går rundt i byen, siger Anders Ygeman ifølge det svenske nyhedsbureau TT.

Udmeldingen kommer efter, at flere hundrede maskerede mænd i går gik til angreb mod en række unge med udenlandsk udseende omkring hovedbanegården i Stockholm.

Læs også : Dagen efter angreb: Stor demonstration mod asylansøgere i Stockholm

Før volden brød ud, blev der delt foldere ud, der opfordrede til angrebene med teksten “Nu er det nok” og opfordrede til vold mod uledsagede flygtningebørn.

Ifølge avisen Svenska Dagbladet var volden dog rettet mod en særlig gruppe unge kriminelle i alderen 15-20 år, uden noget fast sted at bo og som opholder sig ved hovedstadens togstation.

Politiet har lørdag ikke modtaget nogen anmeldelser fra drengene, og det sker nok heller ikke.